次友生杜應求韻送中巖印老往成都正法
作者：史堯弼
朝代：宋

paragraphs: 原原臨濟孫，一一孤峯峻。
舊來正法眼，不許窺閫仞。
古路人迹絕，况復遺轍軔。
只今誰健者，公亦師子迅。
倚天劍氣寒，掣電目光瞬。
平生縛虎手，肯擊死蛇陣。
如何鬧市裏，撒手乃勇進。
前時老狐臊，腥氣存已僅。
傾河看洗滌，餘刃聊斥擯。
坐令會府地，圜悟宗復振。
緬思中巖老，今代無此雋。
喜聞親嫡子，高提曩真印。
要知天人師，此位那可閏。
好去露鞭影，廣道收駔駿。
睠言清浄關，莫遣衆魔磷。
願爲一事大，他物非所贐。